SA Express-werknemers sal betaal wordArgieffoto: Facebook via SA Express Vakbonde en die regering het Donderdag bevestig dat die Junie-salarisse van werknemers van die staatsbeheerde Suid-Afrikaanse lugredery SA Express betaal sal word. Die Federasie van Unies van Suid-Afrika (Fedusa) het in ŉ verklaring Pravin Gordhan, die minister van openbare ondernemings, bedank vir die verkryging van noodbefondsing sodat die salarisse vir die lugdiens betaal kan word. Adrian Lackay, Gordhan se woordvoerder, het bevestig Gordhan het befondsing gekry. Die lugredery se vlugte is in Mei opgeskort nadat die Suid-Afrikaanse Burgerlugvaartowerheid (BLO) sy lugwaardigheidspermitte, bedryfsertifikaat en goedkeurings vir vliegtuiginstandhouding teruggetrek het. Dít volg nadat daar “oorweldigende bewyse” aan die lig gekom het dat die lugdiens nie aan veiligheidsmaatreëls voldoen nie, wat ŉ groot openbare veiligheidsrisiko inhou. “Die minister het met verskeie instellings in gesprek getree om SA Express se onmiddellike likiditeitsbeperking te verlig, wat die lugredery se uitvoerende hoof, Matsietsi Mokholo, in staat gestel het om aan personeel te bevestig dat hul Junie-salarisse nou betaal sal word,” het Fedusa gesê. Fedusa het Gordhan se ingryping versoek nadat hulle deur Mokholo ingelig is dat werkers nie op 25 Junie betaal kan word nie. Die BLO het nie besonderhede van die bevindinge van die oudit wat by die lugredery en sy instandhoudingsorganisasie gedoen is aan die publiek bekend gemaak nie. Daar is wel in ŉ verklaring bekend gemaak dat vyf van die 17 bevindinge gekategoriseer is as Vlak 1-bevindinge wat beskryf kan word as ernstige nienakoming van regulasies wat ŉ baie ernstige risiko vir die publiek inhou.